Presidenti Hollande viziton SHBA
Presidentët Obama dhe Hollande shkuan dje në Virxhinia për të vizituar shtëpinë e Thomas Jeffersonit, njërit prej themeluesve të Shteteve të Bashkuara
Presidenti amerikan Barak Obama priti sot presidentin francez François Hollande në Uashington, në ditën e dytë të vizitës shtetërore që zoti Hollande po bën në Shtetet e Bashkuara. Presidentit francez iu rezervua një mirëseardhje tradicionale me ceremoni në Lëndinën Jugore të Shtëpisë së Bardhë. Dy presidentët qëndruan pranë njëri-tjetrit ndërkohë që banda ushtarake luante himnet e dy vendeve. Programi i takimeve politike Obama-Hollande në një pjesë të madhe është errësuar nga problemet personale të udhëheqësit francez. Kohët e fundit ai i dha fund një marrëdhënieje me partneren e tij, e cila shihej si Zonja e Parë e Francës dhe pritej ta shoqëronte në këtë vizitë në Uashington. Dy presidentët do të diskutojnë mbi Iranin, Sirinë, përpjekjet kundër terrorizmit në Afrikë, tregtinë dhe ndryshimin e klimës. Kjo është vizita e parë shtetërore e një presidenti francez që nga viti 1996. Dje, ata vizituan Monticellon, vendbanimin e presidentit të tretë amerikan, Thomas Jefferson, e cila ka një kuptim të veçantë për dy vendet. Para kësaj, Presidenti Obama i uroi mirësjeardhjen presidentit francez në bazën ajrore Andrews në Maryland. Dy presidentët shkuan në Virxhinia për të vizituar shtëpinë e Thomas Jeffersonit, presidentit të tretë të Shteteve të Bashkuara. Jeffersoni e quante rezidencën e tij "Monticello" dhe, ndonëse arsyeja se përse mbante këtë emër mbetet një mister, ky vend dhe historia e Thomas Jeffersonit janë të rëndësishme si për Francën edhe për Shtetet e Bashkuara. Në një konferencë shtypi në Monticello, zoti Hollande foli për historinë dhe për miqësinë. tha zoti Hollande. Lidhjet mes Shteteve të Bashkuara dhe Francës i kanë rrënjët tek themeluesit e Amerikës, madje edhe më më herët, te lufta revolucionare amerikane kundër Britanisë, e cila u mbështet nga Franca. Leslie Bowman është presidente e Fondacionit Thomas Jefferson, një organizatë jo-fitimprurëse që ka në pronësi dhe administron Monticellon që nga viti 1923. Ajo thotë se afërsia e Jeffersonit me Francën e ka zanafillën në kohën kur ai ishte ambasador i SHBA në Paris. Zonja Bowman thotë se për të kuptuar me të vërtetë Jeffersonin, njeriu duhet të bëjë një vizitë në Monticello. Qoftë edhe pa një eskortë presidenciale.